## Odluka Ustavnog suda Republike Hrvatske broj: U-IIIA-1086/2003 od 26. listopada 2005.

### NN 134/2005 (11.11.2005.), Odluka Ustavnog suda Republike Hrvatske broj: U-IIIA-1086/2003 od 26. listopada 2005.

# USTAVNI SUD REPUBLIKE HRVATSKE

**2516**

Ustavni sud Republike Hrvatske, u Drugom vijeću
za odlučivanje o ustavnim tužbama, u sastavu sudac Jasna Omejec,
predsjednik Vijeća, te suci Marijan Hranjski, Mario
Kos, Ivan Mrkonjić, Emilija Rajić
i Vice Vukojević, članovi
Vijeća, odlučujući o ustavnoj tužbi G. A. iz S., na sjednici održanoj 26.
listopada 2005. godine, jednoglasno je donio

## ODLUKU

I. Ustavna tužba se usvaja.

II. Općinski sud u Splitu dužan je donijeti
odluku u predmetu koji se vodi pred tim sudom pod brojem: IK-566/03 (raniji
broj: IK-1463/97) u najkraćem mogućem roku, ali ne duljem od šest (6) mjeseci,
računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog
zakona o Ustavnom sudu Republike Hrvatske (»Narodne novine«, broj 99/99.,
29/02. i 49/02. – pročišćeni tekst), podnositelju ustavne tužbe, G. A. iz S.,
određuje se primjerena naknada zbog povrede ustavnog prava iz članka 29. stavka
1. Ustava Republike Hrvatske (»Narodne novine«, broj 41/01. – pročišćeni tekst)
u iznosu od 6.500,00 kn.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca od dana podnošenja
zahtjeva podnositelja Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

```
Obrazloženje
```

```

```

1. Podnositelj ustavne tužbe, na temelju članka
63. Ustavnog zakona o Ustavnom sudu Republike Hrvatske (»Narodne novine«, broj
99/99., 29/02. i 49/02. – pročišćeni tekst, u daljnjem tekstu: Ustavni zakon)
podnio je dana 26. ožujka 2003. godine ustavnu tužbu radi duljine kaznenog
postupka.

ČINJENICE VAŽNE ZA
USTAVNOSUDSKI POSTUPAK

2. Dana 17. listopada 1997. godine Županijski
sud u Splitu donio je rješenje o provođenju istrage protiv podnositelja ustavne
tužbe i još jedne osobe.

Dana 24. studenoga 1997. godine Općinsko državno
odvjetništvo u Splitu (u daljnjem tekstu: ODO u Splitu) podiglo je optužnicu
protiv podnositelja ustavne tužbe i još jedne osobe radi kaznenog djela iz
članka 347. stavka 1. Kaznenog zakona i članka 347. stavka 1. u svezi s člankom
38. Kaznenog zakona.

Okrivljenici su podnijeli prigovor na optužnicu
29. siječnja 1998. godine, koji je odbijen 17. veljače 1998. godine.

Ročišta su održana 31. svibnja, 31. srpnja, 29.
rujna i 16. studenoga 2000. godine, 22. veljače, 21. ožujka, 1. kolovoza, 3.
listopada, 16. studenoga i 14. prosinca 2001. godine, te 5. ožujka, 5. i 30.
travnja, 10., 17., 21., 24. i 28. svibnja 2002. godine, kada je glavna rasprava
zaključena, a 29. svibnja 2005. godine objavljena je presuda.

Pisani otpravak
presude otpremeljen je strankama 23. rujna 2002.
godine, protiv koje su i ODO u Splitu i okrivljenici izjavili žalbu. Spis je
20. studenoga 2002. godine otpremljen Županijskom sudu u Splitu.

Dana 25. ožujka 2003. godine Županijski sud u
Splitu ukinuo je presudu i vratio predmet na ponovno suđenje Općinskom sudu u
Splitu.

Općinski sud u Splitu se rješenjem od 27.
studenoga 2003. godine oglasio
stvarno nenadležnim i predmet uputio Županijskom sudu u Splitu, koji je
rješenjem od 24. veljače 2004. godine odredio Općinski sud u Splitu kao stvarno
nadležan sud.

3. PRAVO VAŽNO ZA
USTAVNOSUDSKI POSTUPAK

Odredbom članka 29. stavka 1. Ustava Republike
Hrvatske propisano je:

Članak 29.

Svatko ima pravo da zakonom ustanovljeni
neovisni i nepristrani sud (...) u razumnom roku odluči o (...) sumnji ili
optužbi zbog kažnjivog djela.

Odredbom članka 63. Ustavnog zakona propisano
je:

Članak 63.

(1) Ustavni sud će pokrenuti postupak po
ustavnoj tužbi i prije no što je iscrpljen pravni put, u slučaju kad o (...) sumnji
ili optužbi zbog kažnjivog djela (...) nije u razumnom roku odlučio sud (...).

(2) U odluci kojom usvaja ustavnu tužbu zbog nedonošenja akta u razumnom roku iz stavka 1. ovoga članka,
Ustavni sud će nadležnom sudu odrediti rok za donošenje akta kojim će taj sud
meritorno odlučiti o (...) kaznenoj optužbi protiv nje podnositelja. Rok za
donošenje akta počinje teći idućeg dana od dana objave odluke Ustavnog suda u
»Narodnim novinama«.

(3) U odluci iz stavka 2. ovoga članka Ustavni
sud će odrediti primjerenu naknadu koja pripada podnositelju zbog povrede
njegova ustavnog prava koju je sud učinio kada o (...) sumnji ili optužbi zbog
kažnjivog djela (...) nije odlučio u razumnom roku. Naknada se isplaćuje iz
državnog proračuna u roku od tri mjeseca od dana podnošenja zahtjeva stranke za
njezinu isplatu.

*Ustavna
tužba je osnovana.*

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Kazneni postupak protiv podnositelja ustavne
tužbe započeo je donošenjem rješenja o provođenju istrage protiv njega i još
jedne osobe 17. listopada 1997. godine.

Međutim, duljina postupka ne uzima se u obzir od
tog dana, već od 5. studenoga 1997. godine kada je stupio na snagu Zakon o
potvrđivanju Konvencije za zaštitu ljudskih prava i temeljnih sloboda i
Protokola broj 1., 4., 6., 7. i 11. uz Konvenciju za zaštitu ljudskih prava i
temeljnih sloboda (»Narodne novine« – Međunarodni ugovori, broj 18/97., 6/99. –
pročišćeni tekst i 8/99. – ispravak, u daljnjem tekstu: Zakon o potvrđivanju
Konvencije), koja Konvencija u članku 6. stavku 1. jamči i pravo na suđenje u
razumnom roku.

Ustavna tužba podnesena je 26. ožujka 2003.
godine, a do tog dana sudski postupak nije pravomoćno okončan pa Ustavni sud
utvrđuje da je do dana podnošenja ustavne tužbe postupak u ovom predmetu trajao
ukupno pet (5) godina, pet (5) mjeseci i devet (9) dana, a nakon stupanja na
snagu Zakona o potvrđivanju Konvencije pa do dana podnošenja ustavne tužbe
postupak je trajao pet (5) godina, četiri (4) mjeseca i dvadeset jedan (21)
dan.

4.2. POSTUPANJE
NADLEŽNOG SUDA

Ustavni sud je utvrdio da se u razmatranom,
pravno relevantnom razdoblju, postupak najprije vodio pred Općinskim sudom u
Splitu, pred kojim je razdoblje neaktivnosti trajalo od 17. veljače 1998. do
31. svibnja 2000. godine (dvije godine, tri mjeseca i trinaest dana). Nakon
toga postupak se vodio pred Županijskim sudom u Splitu u trajanju od oko četiri
mjeseca. Od 25. ožujka 2003. do 24. travnja 2004. godine odlučivalo se o
nadležnosti suda, a nakon toga u postupku nije bilo daljnjih radnji.

4.3. PONAŠANJE
PODNOSITELJA USTAVNE TUŽBE(OKRIVLJENOG U KAZNENOM POSTUPKU)

Ocjena je Ustavnog suda da podnositelj nije
pridonio duljini trajanja postupka.

4.4. SLOŽENOST SUDSKOG
PREDMETA

Iz spisa predmeta razvidno je da dosadašnji tijek
sudskog postupka ne ukazuje da se u konkretnom slučaju radi o osobito složenoj
sudskoj stvari.

OCJENA USTAVNOG SUDA

5. Ustavni sud utvrđuje da postupak u ovom
predmetu ukupno traje preko osam godina te da je u postupku bilo duljih
razdoblja neaktivnosti. Ustavni sud posebno napominje da je riječ o kaznenom
postupku u kojem su sudovi dužni postupati osobito učinkovito. Imajući u vidu
sve navedene činjenice i okolnosti, a posebno da se postupak i nadalje vodi
pred sudom prvog stupnja, Ustavni sud je utvrdio da je dugim trajanjem kaznenog
postupka, u kojemu nije donijeta pravomoćna odluka, podnositelju povrijeđeno
ustavno pravo da zakonom ustanovljeni neovisni i nepristrani sud u razumnom
roku odluči o kaznenoj optužbi protiv njega, koje je zajamčeno člankom 29.
stavkom 1. Ustava Republike Hrvatske.

Stoga je, u smislu odredbe članka 63. stavka 2.
Ustavnog zakona, odlučeno kao pod točkama I. i II. izreke ove odluke.

6. Sukladno odredbi članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na
donošenje odluke u razumnom roku, Ustavni sud utvrđuje uzimajući u obzir
okolnosti svakog pojedinog predmeta uz istodobno uvažavanje ukupnih
gospodarskih i socijalnih prilika u Republici Hrvatskoj.

7. Odluka o objavi (točka V. izreke) temelji se
na odredbama članka 29. Ustavnog zakona.

8. Predsjednik Općinskog suda u Splitu dužan je
dostaviti Ustavnom sudu pisanu obavijest o datumima donošenja i otpreme odluke
u roku od osam (8) dana od dana njene otpreme, a najkasnije osam (8) dana od
isteka roka određenog u točki II. izreke ove odluke. Ovaj nalog temelji se na
članku 31. stavcima 4. i 5. Ustavnog zakona.

Broj: U-IIIA-1086/2003

Zagreb, 26. listopada 2005.

USTAVNI SUD REPUBLIKE HRVATSKE

Predsjednik Vijeća

**dr****. sc. Jasna Omejec**, v. r.

Odluka, NN 134/2005-2516